На ўсё жыццё запомнілася мне паездка ў 1996 годзе разам з “Крупіцкімі музыкамі” ў Галандыю, дзе ансамбль прадстаўляў Беларусь на Першай Сусветнай фалькларыядзе ў Брунсуме. Там удзельнічалі калектывы са 100 краін свету. Кожнае выступленне “Крупіцкіх музыкаў” суправаджалася не толькі цёплым прыёмам, але і шматлікімі сустрэчамі пасля канцэртаў з зацікаўленымі спецыялістамі і гледачамі. Дарэчы, адметнай рысай Уладзіміра Грома як творчай асобы былі вельмі крытычныя адносіны да здзейсненага ім самім і ансамблем. Таму вельмі важнымі для яго станавіліся ацэнка, парады не толькі сяброў і спецыялістаў, але і слухачоў.